Marsvinene var fyldt med lus og havde bidemærker i ørene, da de blev indleveret hos Nordjyllands Internat i Hjallerup. De var skaldede på maven, fordi de længe havde gået rundt i et trangt bur fyldt med afføring og maddiker. De 20 marsvin var i så ringe stand, at det er et held, de overhovedet har overlevet. - De er så skræmte og flygter, når vi nærmer os dem, på grund af det, de har oplevet. Det er simpelthen så ærgerligt, at man kan behandle dyr sådan, siger internatets kommunikationsmedarbejder Cathrine Cocks. Sammen med to undulater blev marsvinene indleveret af børnene og svigerbørnene til et par, der ikke formåede at tage sig ordentligt af dem. Den ene af de to undulater havde fået klippet vingerne, så den ikke kunne flyve. Det stressede den, for så kunne den ikke flygte, når den havde behov for det. Derfor har den mistet alle fjerene på brystkassen af at kravle op og ned af tremmerne. Hos Nordjyllands Dyreinternat i Hjallerup er det langt fra de eneste dyr, der er blevet indleveret denne sommer, som er endnu travlere end sidste år. De seneste to måneder har internatet taget imod 200 katte, 120 hunde og 70 smådyr (f.eks. fugle, kaniner, hamstre og marsvin). Den ’perfekte’ familie har dyr Alt for mange vælger at anskaffe sig et dyr af de helt forkerte grunde. Det mener Cathrine Cocks. - Folk har en illusion om, at man i det perfekte familieliv har kæledyr. Og så er det ikke så vigtigt, om de reelt kan tage sig af dyrene. Vi har jo kunder, der kommer ind og bare vil have ’et dyr’. De har slet ikke sat sig ind i, om det skal være en hund eller et marsvin. Det er dybt tragisk, siger hun. Hos Nordjyllands Internat i Hjallerup oplever Cathrine Cocks og kollegerne også, at især hunde kommer i vejen for danskernes sommerferieplaner. - De skal ud at rejse, og så er det besværligt at have hund. Og i stedet for at sende den i pension en uge, så vælger man bare at aflevere den permanent hos os, siger hun. Sommeren er også sæson for killinger, så også af den grund bliver der hver sommer indleveret flere dyr end resten af året. Marsvinene er i bedring Tilbage hos de 20 marsvin, der blev indleveret hos internatet i tirsdags, går det allerede bedre. - Nu er de kommet på loppekur de næste 12 dage. Dem, der er drægtige, skal i plejefamilie, så de kan blive raske og tamme, så de er klar til at blive bortadopteret. Om cirka 14 dag er de klar til en ny familie, fortæller Cathrine Cocks. På internatet har man allerede givet marsvinene navne, som man gør ved alle dyr – så har du lyst, så kan du blive ’mor’ eller ’far’ til for eksempel Olivia, Luffe, Karl, Oscar, Alma eller Ella. Desværre har den ene af de to undulater, der blev indleveret sammen med marsvinene, måtte aflives. Den havde mange sygdomme og var så gammel, så ifølge internatet kunne man ikke forsvare at lade den fortsætte sine lidelser. Men de 20 marsvin har det heldigvis alle godt og er snart klar til at blive bortadopteret til nye familier.

Opsummering:
Nordjyllands Internat i Hjallerup har ekstra travlt i sommerdagene. Tirsdag blev et bur med 20 marsvin og to undulater indleveret.